
Text rozhodnutia
Súd: Krajský súd Bratislava Spisová značka: 11CoP/61/2014 Identifikačné číslo súdneho spisu: 1213222574 Dátum vydania rozhodnutia: 18. 02. 2014 Meno a priezvisko sudcu, VSÚ: JUDr. Bianka Gelačíková ECLI: ECLI:SK:KSBA:2014:1213222574.1 Uznesenie Krajský súd v Bratislave, vo veci starostlivosti o maloletú I. X., B.. XX.XX.XXXX, zastúpenú kolíznym opatrovníkom Úradom práce, sociálnych vecí a rodiny Bratislava, Vazovova 7/A, dieťa rodičov: matka - Z. X., X. X., Y. XX, a otec - Y. X., X. L. Ú., R. X, zast. Dášou Križanovou, Bratislava, Štefana Králika 12, o zníženie výživného, na odvolanie matky proti rozhodnutiu Okresného súdu Bratislava II, č.k. 27P 130/13-56 zo dňa 23.10.2013, jednohlasne takto r o z h o d o l : Odvolací súd p r i p ú s ťa späťvzatie návrhu, z r u š u j e sa rozsudok súdu prvého stupňa a konanie sa z a s t a v u j e. o d ô v o d n e n i e : Súd prvého stupňa napadnutým rozhodnutím znížil vyživovaciu povinnosť otca voči maloletej I., B.. XX.XX.XXXX zo sumy XXX € na sumu XX € mesačne od 01.08.2013. Týmto zmenil výrok rozsudku Okresného súdu Bratislava II, č.k. 58C 225/2010-47 z 19.04.2011 v časti o výživnom. Žiadnemu z účastníkov nepriznal právo na náhradu trov konania. Proti tomuto rozhodnutiu podala odvolanie matka maloletej. Žiadala zrušiť rozhodnutie súdu prvého stupňa a vrátiť vec na ďalšie konanie, pretože so znížením výživného nesúhlasila. Otec na odvolanie matky uviedol, že sa zmenila jeho finančná situácia, pretože mu bol priznaný invalidný dôchodok, súhlasil s predchádzajúcou výškou výživného vo výške XXX € mesačne a prehlásil, že si svoje záväzky vyplatí aj spätne. Podaním zo dňa 07.01.2014 oznámil súdu, že berie návrh na zníženie výživného späť. Podľa § 208 O.s.p., ak je návrh na začatie konania vzatý späť, keď už rozhodol súd prvého stupňa, ale jeho rozhodnutie nie je dosiaľ právoplatné, odvolací súd rozhodne o pripustení späťvzatia. Súd späťvzatie nepripustí, ak druhý účastník s tým nesúhlasí. Ak späťvzatie pripustí, odvolací súd zruší rozhodnutie súdu prvého stupňa a konanie zastaví. Vzhľadom na vyššie citované ustanovenie, podanie otca maloletej a odvolanie matky maloletej, odvolací súd pripustil späťvzatie návrhu na začatie konania, zrušil rozhodnutie súdu prvého stupňa a konanie zastavil. Poučenie: Proti tomuto uzneseniu odvolanie nie je prípustné.

